Document ID: 31992R1487

KOMISSION ASETUS (ETY) N:o 1487/92,
annettu 9 päivänä kesäkuuta 1992,
kiinteästä tuesta sokeriruo'on viljelyyn Ranskan merentakaisissa departementeissa
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon Ranskan merentakaisten departementtien tiettyjä maataloustuotteita koskevista erityistoimenpiteistä 16 päivänä joulukuuta 1991 annetun neuvoston asetuksen (ETY) N:o 3763/91(1) ja erityisesti sen 19 artiklan,
ottaa huomioon yhteisessä maatalouspolitiikassa sovellettavista laskentayksiköstä ja muuntokursseista 11 päivänä kesäkuuta 1985 annetun neuvoston asetuksen (ETY) N:o 1676/85(2), sellaisena kuin se on viimeksi muutettuna asetuksella (ETY) N:o 2205/90(3), ja erityisesti sen 12 artiklan,
sekä katsoo, että
asetuksen (ETY) N:o 3763/91 17 artiklassa säädetään, että Ranskan viranomaisten esittäessä rakenneuudistussuunnitelman, jonka avulla pyritään parantamaan viljelmiä ja/tai kehittämään koneistamista sokeriruo'on, sokerin ja rommin tuotantoalan edistämiseksi, kiinteää hehtaaritukea myönnetään sokeriruo'on viljelyyn; yhteisön rahoitusosuus on 60 prosenttia hyväksyttävistä kuluista, jos jäsenvaltion julkinen rahoitusosuus on vähintään 15 prosenttia, ja jos se on tätä pienempi, yhteisön tukea alennetaan vastaavasti,
edellä mainitusta rakenneuudistussuunnitelmasta on ilmoitettu komissiolle; sen toteuttamiseen tarvittava aika on arvioitu vähintään kolmeksi ja enintään seitsemäksi vuodeksi; sen vuoksi on syytä vahvistaa kiinteä hehtaarituki erityisesti suhteessa kyseisille viljelyaloille, määrittää hyväksyttäviksi katsotut työt sekä vahvistaa tuen soveltamista koskevat edellytykset,
ottaen huomioon kansallisen ja yhteisön tuen muodostama kaksinkertainen rahoitusjärjestelmä olisi annettava säännökset aiheettomasti maksetusta yhteisön tuesta,
asetus (ETY) N:o 3763/91 tuli voimaan joulukuun lopussa 1991, ja Ranskan viranomaiset ovat esittäneet kyseisen rakenneuudistussuunnitelman; tämän asetuksen säännöksiä olisi sovellettava 1 päivästä tammikuuta 1992, ja
tässä asetuksessa säädetyt toimenpiteet ovat sokerin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1 Asetuksen (ETY) N:o 3763/91 17 artiklassa tarkoitetun rakenneuudistussuunnitelman mukaisesti Ranska maksaa tässä asetuksessa vahvistetuilla edellytyksillä yksityisille viljelijöille, viljelijäryhmille tai viljelijöiden yhteenliittymille tukea sokeriruo'on istutukseen ja maanparannustöihin.
2 Rakenneuudistussuunnitelmaa on toteutettava 1 päivästä tammikuuta 1992 vähintään kolmen ja enintään seitsemän vuoden ajan. Suunnitelman kohteena oleva kokonaisala on 27 400 hehtaaria.
2 artikla
1 Yhteisön tuki sokeriruo'on istutukseen vahvistetaan rakenneuudistussuunnitelman ajaksi kiinteämääräisesti enintään 750 ecuksi hehtaaria kohti, ja sen kohteena on 27 400 hehtaaria, sanotun kuitenkaan rajoittamatta asetuksen (ETY) N:o 3763/91 17 artiklan kolmannen kohdan soveltamista.
2 Yhteisön tuki maanparannustöihin vahvistetaan rakenneuudistussuunnitelman ajaksi kiinteämääräisesti enintään 1 747 ecuksi hehtaaria kohti, ja sen kohteena on 9 850 hehtaaria, sanotun kuitenkaan rajoittamatta asetuksen (ETY) N:o 3763/91 17 artiklan kolmannen kohdan soveltamista.
Tukeen oikeuttaviin töihin on kuuluttava yksi tai useampi seuraavista toimenpiteistä:
a) suurten kivien raivaus, jolla tarkoitetaan suurimpien kivien raivausta yleisissä töissä käytettävillä välineillä, sekä tilusteiden rakentaminen ja parantaminen;
b) pienten kivien poisto: jäljelle jääneiden kivien poisto palstasta erityisvälineillä;
c) palstojen uudelleenmuokkaus, ojitus ja keinokastelu: maanpinnan muokkaustyöt, tasoitus, palstojen uudelleen muodostaminen, maan tiivistäminen ja kuohkeutus sekä kasteluverkon asentaminen palstalle.
3 Edellä 2 kohdassa tarkoitettua tukea voidaan myöntää ainoastaan niihin maanparannustöihin, jotka suoritetaan samoilla palstoilla, joiden istutukseen voidaan myöntää 1 kohdassa tarkoitettua tukea.
3 artikla
1 Yhteisön tukea koskevat hakemukset on tehtävä erikseen tuen laadun mukaan ja jätettävä Ranskan nimeämille toimivaltaisille viranomaisille, ja niissä on oltava ainakin liitteessä vaaditut tiedot. Nämä viranomaiset voivat pyytää lisätietoja.
2 Hakemuksiin on liitettävä laskut ja/tai muut suoritettuja toimia koskevat todistusasiakirjat.
3 Tarkastettuaan tukihakemukset ja niihin liittyvät asiakirjat Ranskan toimivaltaiset viranomaiset maksavat jäsenvaltion tuen ja yhteisön tuen kolmen kuukauden kuluessa määräajasta, jonka Ranska on hakemusten jättämiselle asettanut. Jäsenvaltion taloudellista tukea ei saa maksaa yhteisön tuen maksamisen jälkeen.
4 artikla
Ranskan on toteutettava kaikki tämän asetuksen soveltamisen edellyttämät lisätoimenpiteet ja erityisesti tukihakemusten jättämistä ja 2 artiklassa määriteltyjen toimien valvontaa koskevat toimenpiteet.
5 artikla
Ranskan on toimitettava komissiolle tiedoksi 4 artiklan mukaisesti päätetyt lisätoimenpiteet kolmen kuukauden kuluessa tämän asetuksen voimaantulosta.
6 artikla
Edellä 2 artiklassa tarkoitetut tuet muunnetaan Ranskan frangeiksi soveltamalla sen kalenterivuoden, jona sokeriruo'on istutus ja/tai maanparannustyö päättyy, 1 päivänä heinäkuuta voimassa olevaa maatalouden muuntokurssia.
7 artikla
1 Jos tuki on maksettu aiheettomasti, Ranskan toimivaltaisten viranomaisten on perittävä maksetut rahamäärät takaisin korotettuina korolla, joka alkaa juosta tuen maksupäivästä siihen asti, kunnes tuki on kokonaan peritty takaisin. Sovellettava korko on Ranskan kansallisessa lainsäädännössä vastaavanlaisiin perintätoimintoihin sovellettava voimassa oleva korko.
2 Peritty tuki maksetaan maksajana toimineille viranomaisille tai laitoksille, jotka vähentävät sen Euroopan maatalouden ohjaus- ja takuurahastosta (EMOTR) rahoitetuista menoista yhteisön osuuden mukaisesti.
8 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 9 päivänä kesäkuuta 1992.

Labels: 10
18
17
6